FI Euroopan unionin virallinen lehti C 155/13

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

2013/C 155/05

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu (2)

NEUVOSTON ASETUS (EY) N:o 510/2006

”FOCACCIA DI RECCO COL FORMAGGIO”

EY-N:o: IT-PGI-0005-0944-31.01.2012

SMM ( X ) SAN ( )

1. Nimi

“Focaccia di Recco col formaggio”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji

Luokka 2.4 – Leipomo-, konditoria-, makeis- ja keksituotteet

3.2 Kuvaus 1 kohdassa nimetystä tuotteesta

Focaccia di Recco col formaggio on uunissa paistettu leipomotuote, joka valmistetaan vehnäjauhosta, ekstraneitsytoliiviöljystä, vedestä ja suolasta tehdystä taikinasta. Sen täytteenä on pehmeää tuorejuustoa.

Kulutukseen saatettaessa Focaccia di Recco col formaggio -tuotteella on seuraavat ominaisuudet:

muoto: pyöreä, neliömäinen tai suorakulmainen.

koko: — pyöreä muoto: halkaisija vähintään 25 cm; — neliömäinen muoto: tasaisten sivujen mitat 25–120 cm; — suorakulmainen muoto: pidempi sivu korkeintaan 120 cm; lyhyempi sivu vähintään 25 cm; — korkeus: pienempi kuin 1 cm reunoilta mitattuna.

ulkomuoto: — pinta: epätasainen, paikoittain kuplia; — päällys: kullankeltainen tai kullanruskea (hajanaisesti tummanruskeita kohtia tai juonteita); — pohja: ruskehtavan kullankeltainen, ei valkoinen; — täyte: kermainen sulatejuusto; — rakenne koskettaessa: mureneva päällysosa ja pehmeä sisus.

Focaccia di Recco col formaggio -leipä on miellyttävän aromikas, rapea ja kevyesti suolainen. Sen tuoksussa tuntuvat vastapaistetun leivän, maidon ja tuorejuuston aromit. Juusto on pehmeän kevyt, ja siinä on miellyttävän hapan vivahde.

3.3 Raaka-aineet (ainoastaan jalostetut tuotteet)

Focaccia di Recco col formaggion valmistukseen käytettävät raaka-aineet:

— tyypin 00 vehnäjauho, jolla on seuraavat ominaisuudet: W:>300; P/L: vähintään 0,50 tai tyypin 00 Manitoba-vehnäjauho

— vesi

— ekstraneitsytoliiviöljy

— hieno suola

— pehmeä tuorejuusto

Focaccia di Recco col formaggion tuotantoon käytettävä juusto valmistetaan pastöroidusta tuoreesta lehmänmaidosta.

Maidonjalostusta ei ole rajoitettu maantieteellisesti.

Focaccia di Recco col formaggion täytteeksi tarkoitetun juuston on oltava koostumukseltaan kermainen, mutta ilman lisättyä kermaa, ja se on voitava paistaa riittävän korkeassa lämpötilassa. Juusto ei saa muuttua juoksevaksi tai kuplivaksi, eikä sen hera saa erottua siitä.

Focaccia di Recco col formaggion valmistukseen käytetään juustoa, jolla on oltava seuraavat ominaisuudet:

Erityisluonne Parametri Muoto suorakulmainen paralleelipipedi, pyöreäreunainen Koko juuston sivujen mitat ovat 15–20 cm ja 8–10 cm. Kanta on suora ja lieriönmuotoinen (korkeus 4–5 cm). Paino 0,7–2 kg Juustomassan ominaisuudet pehmeä, kiinteähkö, maitomainen, rakenteeltaan yhtenäinen ilman koloja Väri valkoinen ja kirkkaat sävyt Kosteuspitoisuus (raakapainosta) 57–60 % Valkuaispitoisuus (raakapainosta) 13–15 % Rasvapitoisuus (raakapainosta) 21–24 % Rasvapitoisuus (kuiva-aineesta) 48–60 %

3.4 Rehu (ainoastaan eläinperäiset tuotteet)

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien Focaccia di Recco col formaggion tuotantovaiheiden, taikinan valmistuksesta täyttämiseen ja aina lopulliseen kypsentämiseen asti, on tapahduttava 4 kohdassa rajatulla tuotantoalueella.

3.6 Viipalointia, raastamista, pakkaamista jne. koskevat erityiset säännöt

Focaccia di Recco col formaggio voidaan myydä kokonaisena tai paloina.

Esikypsennys, pakastus, jäädytys tai muut säilytysmenetelmät ovat kiellettyjä.

3.7 Merkintöjä koskevat erityiset säännöt

Tuote yksilöidään merkitsemällä sen pintaan lastunmuotoinen tärkkelyksestä valmistettu etiketti. Etiketissä on oltava maininta ”Focaccia di Recco col formaggio” ja sen välittömässä yhteydessä ”Indicazione Geografica Protetta” (suojattu maantieteellinen merkintä) ja sen kirjainlyhenne.

4. Maantieteellisen alueen tarkka rajaus

Focaccia di Recco col formaggion tuotantoalue käsittää Reccon kunnan alueen lisäksi naapurikunnat Avegnon, Sorin ja Camoglin.

5. Yhteys maantieteelliseen alueeseen

5.1 Maantieteellisen alueen erityisyys

Focaccia di Recco col formaggion tuotantoalueeseen kuuluvat kunnat muodostavat alueen, jota alkuperäiset paikalliset kutsuvat Reccon laaksoksi (la Valle di Recco). Alueen itäpuolta rajaa Monte di Portofino (Portofinon vuori) Camoglin kunnassa, länsipuolelta Sorin kaupunki (Reccon kunta mukaan lukien) sekä pohjoispuolelta Avegnon kunta.

Kyseiselle alueelle 60- ja 70-luvuilla muuttaneet reccolaiset leipurit aloittivat Focaccia di Recco col formaggion valmistuksen Reccon alueen perinteitä noudattaen.

Taikinan valmistus perinteisin menetelmin vaatii leipureilta erityistä ammattitaitoa. Taikina ensin alustetaan ja sen jälkeen kaulitaan käsin kahdeksi ohueksi, lähes läpikuultavaksi eheäksi levyksi. Tämä erityinen taikinan alustusmenetelmä on ominaista ainoastaan kyseisellä alueella.

5.2 Tuotteen erityisyys

Focaccia di Recco col formaggio koostuu kahdesta ohuesta juustolla täytetystä levystä. Erittäin ohuen ulkomuotonsa ja sulatejuustotäytteensä vuoksi sen erottaa helposti muista perinteisistä italialaisista ja ligurialaisista focaccia-leivistä. Pehmeän kevyt, kermainen ja miedosti hapan juusto on toinen Focaccia di Recco col formaggion erityisominaisuuksista.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Focaccia di Recco col formaggion maineesta todistavat kyseisen tuotteen kunniaksi jo useiden vuosien ajan järjestetyt historialliset tapahtumat sekä italialaisissa ja ulkomaalaisissa aikakausilehdissä ja gastronomia-oppaissa julkaistut artikkelit. Niissä korostetaan tuotteen ohutta rakennetta ja juuston miellyttävää makua.

Eräs tärkeimmistä tuotteelle omistetuista tapahtumista on toukokuun viimeisellä viikolla järjestettävä ”Festa della focaccia”, joka vuodesta 1955 lähtien on tarjonnut tilaisuuden juhlia ja maistella Focaccia di Recco col formaggiota.

Tuotteen maine on kasvanut nopeasti merkittävien kansallisten tapahtumien yhteydessä. Niistä mainittakoon Torinon ”Salone del Gusto”, Bràn ”Cheese”, Milanon ”Artigiano in Fiera” ja Genovan ”Salone Nautico”.

Focaccia di Recco col formaggion kysyntä ja tunnettuus ovat lisääntyneet vähitellen 60-luvun alusta lähtien Italian voimakkaan talouskasvun ja alueelle suuntautuvan matkailijamäärän kasvun seurauksena. Tästä todistavat lukuisat tuotteesta julkaistut artikkelit senaikaisissa päivä- ja aikakausilehdissä. Tuote esiteltiin myös amerikkalaisille kulinaristeille vuonna 1967 Daily American -päivälehdessä, jossa sen makua kuvaillaan sanoin ”quite divine” (aivan taivaallinen).

Tuotteen maineesta ja perinteisestä luonteesta kerrotaan myös ensimmäisissä Italian gastronomiaa käsittelevissä oppaissa (”Guide Veronelli all'Italia piacevole”, toim. Garzanti, Milano 1968, ”Guida gastronomica d'Italia” toim. TCI, Milano 1969).

Focaccia di Recco col formaggioon viitataan 60-luvulta nykypäivään saakka aitona paikallisena tuotteena lähestulkoon kaikissa eri alueiden tai paikkakuntien ruokaperinnettä käsittelevissä kirjoissa, ruoka- ja viinioppaissa sekä lukuisissa ruoka-alan julkaisuissa.

Eritelmän julkaisuviite

(asetuksen (EY) N:o 510/2006 (3) 5 artiklan 7 kohta)

Hallitus on aloittanut kansallisen vastaväitemenettelyn julkaisemalla 5. elokuuta 2011Italian tasavallan virallisen lehden numerossa 181 ehdotuksen suojatun maantieteellisen merkinnän ”Focaccia di Recco col formaggio” hyväksymiseksi.

Eritelmän täydellinen teksti on saatavissa internetosoitteesta:

http://www.politicheagricole.it/flex/cm/pages/ServeBLOB.php/L/IT/IDPagina/3335

tai

suoraan maa- ja metsätalousministeriön kotisivulla (http://www.politicheagricole.it), jolta valitaan ensin ”Qualità e sicurezza (ylhäällä oikealla) ja sen jälkeen ”Disciplinari di produzione all’esame dell’UE”.

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu asetuksella (EU) N:o 1151/2012.

(3) Katso alaviite 2.